text: Danmarks smukkeste vædder får sit eget frimærke
  29 marts 2016 kl. 12.07
  Landets smukkeste vædder hedder Bob og bor i Bramming. Nu får han sit ansigt på et frimærke.
  
  Bob fra Bramming er Danmarks smukkeste vædder. Titlen vandt han under Landsskuet i 2014, og nu bliver han afbilledet på et frimærke. Det er Brian Lundgaard, der ejer den flotte shropshirevædder. I 30 år har han avlet shropshirefår, og han er meget glad for, at en af hans væddere har vundet prisen.
  - Jeg er rigtig stolt over at få min vædder på frimærket. Og det ligner helt vildt godt. Selv de 3 rynker Bob har på snuden er kommet med, siger Brian Lundgaard til TV SYD.
  Frimærket er en del af en serie med landbrugsdyr. Flere andre dyr har også fået et frimærke. Fælles for dem alle er, at de har fået præmier ved dyrskuet i Herning eller Roskilde. Fra på torsdag har du mulighed for at købe et frimærke til 8 kroner med Bob eller en af de andre dyr.
  